Il-Pont Umanitarju bl-Ajru tal-UE qed jopera tliet titjiriet lejn ir-Repubblika Demokratika tal-Kongo (RDK), u qed iġorr ħaddiema umanitarji u provvisti essenzjali biex jgħin lill-pajjiż jindirizza l-pandemija tal-coronavirus. L-ewwel titjira għar-RDK se titlaq illum b'Janez Lenarčič, il-Kummissarju Ewropew għall-Ġestjoni tal-Kriżijiet, abbord flimkien ma' Philippe Goffin, il-Ministru Belġjan għall-Affarijiet Barranin u d-Difiża, u Jean-Yves Le Drian, il-Ministru Franċiż għall-Ewropa u l-Affarijiet Barranin. F'Kinshasa se jiltaqgħu mal-President tar-RDK, l-E.T. Félix Tshisekedias kif ukoll ma' organizzazzjonijiet umanitarji u tas-soċjetà ċivili fil-belt kapitali u f'Goma. Il-Kummissarju Lenarčič qal: “Dawn it-titjiriet ġodda tal-Pont Umanitarju bl-Ajru tal-UE lejn ir-RDK qed iwasslu għajnuna ta' emerġenza lil dawk li huma l-aktar fil-bżonn. Biex negħlbu l-coronavirus fit-tul irridu naħdmu flimkien, b'mod partikolari man-nazzjonijiet Afrikani li huma s-sħab ewlenin tagħna. B'kollox qed inwasslu 40 tunnellata ta' merkanzija umanitarja abbord it-tliet titjiriet għar-RDK. Huwa fl-interess komuni tagħna li naħdmu f'solidarjetà”. Il-Kummissarju Lenarčič qal ukoll li fl-2020, l-UE qed tagħti sostenn lil dawk l-aktar vulnerabbli fir-RDK fil-forma ta' finanzjament umanitarju li jammonta għal EUR 40.83 miljun. Il-merkanzija tat-tliet titjiriet ta' pont umanitarju bl-ajru tal-UE lejn ir-RDK tinkludi: It-titjiriet huma kompletament iffinanzjati mill-UE, u huma parti minn sforz konġunt bejn l-Unjoni Ewropea, il-Belġju, Franza, u l-organizzazzjonijiet tal-għajnuna umanitarja, u f'kooperazzjoni mal-awtoritajiet tar-RDK. Mill-bidu ta' Mejju 'l hawn, l-UE organizzat erba' titjiriet oħra ta' Pont Umanitarju bl-Ajru - tlieta għar-Repubblika Ċentru-Afrikana u waħda għal São Tomé e Príncipe. Qed jiġu ppjanati titjiriet oħra, fosthom aktar titjiriet lejn l-Afrika, iżda wkoll lejn reġjuni oħra bi ħtiġijiet umanitarji kbar. Kuntest Appoġġ minn Tim Ewropa L-operazzjonijiet tal-Pont Umanitarju bl-Ajru tal-UE jiffurmaw parti mir-rispons globali tal-UE għall-pandemija tal-coronavirus fl-approċċ ta' Tim Ewropa. L-appoġġ ta' Tim Ewropa lill-kontinent Afrikan kollu fil-ġlieda kontra l-pandemija tal-coronavirus jammonta għal EUR 3.25 biljun, u jikkonsolida lill-UE bħala sħab ewlieni tal-pajjiżi Afrikani. Dan il-finanzjament qed jgħin lill-pajjiżi biex isaħħu s-sistema sanitarja tagħhom, jappoġġa lill-ekonomiji tagħhom f'dawn iż-żminijiet diffiċli, jgħin biex jitħarreġ il-persunal sanitarju u jsaħħaħ is-sistemi ta' appoġġ soċjali. L-appoġġ umanitarju u ta' żvilupp tal-UE fir-RDK Il-ħtiġijiet umanitarji fir-RDK huma fost l-ogħla fid-dinja. Filwaqt li qed jikkumbatti l-pandemija tal-coronavirus, il-pajjiż għadu f'taqbida mal-Ebola (il-ħdax-il tifqigħa tal-marda tal-virus tal-Ebola kienet iddikjarat fl-1 ta' Ġunju 2020, hekk kif l-għaxar waħda kienet qed tmajna), ma' tifqigħa tal-ħosba u mal-kolera. Il-finanzjament umanitarju tal-UE lir-RDK għall-2020 jinkludi l-assistenza umanitarja tal-UE imħabbra dan l-aħħar b'rispons għall-pandemija tal-coronavirus: EUR 4.5 miljun huma allokati għall-miżuri ta' prevenzjoni u ta' kontroll tal-infezzjoni tal-coronavirus, u għall-aċċess għal kura tas-saħħa ta' kwalità, l-ilma, is-sanità u l-iġjene. Maż-EUR 2.78 miljun oħra ġew mgħoddijin lill-Organizzazzjoni Dinjija tas-Saħħa (WHO) bħala appoġġ għad-detezzjoni u r-rispons prekoċi, u għall-għarfien espert fil-post. Permezz tal-għajnuna tagħha għall-iżvilupp, l-UE qed tappoġġa wkoll, fost setturi oħra, is-sistema tal-kura tas-saħħa fir-RDK permezz ta' programm pluriennali (2014-2020) b'baġit globali ta' EUR 222 miljun. Għandha l-għan li ttejjeb kemm l-aċċessibbiltà għas-servizzi tas-saħħa kif ukoll il-kwalità tagħhom permezz ta' appoġġ għaċ-ċentri tas-saħħa u l-isptarijiet, għall-awtoritajiet lokali tas-superviżjoni tas-saħħa, u għas-sistema ta' forniment tal-mediċini. Għal aktar informazzjoni Skedi informattivi: Il-Pont Umanitarju bl-Ajru tal-UE L-għajnuna umanitarja tal-UE fir-Repubblika Demokratika tal-Kongo Ir-rispons tal-UE għall-epidemija tal-Ebola fir-RDK